तुर्की के विश्व-प्रसिद्ध कवि नाज़िम हिक़मत का जन्म 15 जनवरी 1902 को हुआ था। लेकिन तब तुर्की ओस्मान साम्राज्य कहलाता था। फिर प्रथम विश्व-युद्ध में तुर्की की भारी हार हुई और इसके बाद मुस्तफ़ा कमाल अतातुर्क (तुर्की के राष्ट्रपिता) के नेतृत्व में तुर्की गणराज्य की स्थापना हुई। अपनी किशोरावस्था में ही नाज़िम हिक़मत सूफ़ी काव्य से बेहद प्रभावित हुए, जिसने उनके नैतिक और सौन्दर्यशास्त्रीय विचारों का निर्माण किया। बाद में वे रूस में हुई समाजवादी क्रान्ति से प्रभावित होकर 1922 में मास्को आ गए और कम्युनिस्ट पार्टी के सदस्य बन गए। मास्को में उन्होंने पूर्वी श्रमिक कम्युनिस्ट विश्वविद्यालय में दाख़िला ले लिया। फिर 1924 में वापिस तुर्की लौट गए और वहाँ एक पत्रकार के रूप में काम करने लगे।